钦定古今图书集成/理学汇编/学行典/第248卷 > 傅一善
## 钦定古今图书集成/理学汇编/学行典/第248卷 > 傅一善

按《汝宁府志》：“傅一善，字汝膺，天性孝友，襟期冲和，为
诸生试每冠军，三世同居，事亲备极色养。亲相继逝，
水浆不入口七日，惟恐坠先人绪。堂兄弟欲析爨膏
腴，尽让诸昆，惟取其瘠卤百亩供伏腊焉。慷慨赈乏，
多方拯困，又其夙性也。村居课诸子读书，先以忠孝
为根本，仁让诚朴为实行。村闲秀者，力不能就塾，恒”
代出束修无吝容。西南之鄙，不数年，列章缝者百馀
人。岁祲，人有聚伙为盗，既集谂实，共诟曰：“我辈各自
求食，岂敢为人泄忿，犯大贤之庐！”尽解去。素孚乡党，
一时敬服，比为郑社云。以子振商贵，累赠正议大夫、
兵部尚书，祀乡贤。